A Bizottság 686/78/EGK rendelete
(1978. április 6.)
a halászati termékekre nyújtott export-visszatértés odaítélésére vonatkozó kiegészítő rendelkezések megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 2560/77/EGK rendelettel [1] módosított, a halászati termékek piacának közös szervezéséről szóló, 1976. január 19-i 100/76/EGK tanácsi rendeletre [2],
tekintettel a halászati termékekre nyújtott export-visszatérítés odaítélésére vonatkozó általános szabályok és e visszatérítések összegének rögzítésére vonatkozó feltételek megállapításáról szóló, 1976. január 19-i 110/76/EGK tanácsi rendeletre [3] és különösen annak 7. cikke (3) bekezdésére,
mivel megállapítást nyert, hogy a Közösség területéről származó termékeket nem tagállam lobogója alatt hajózó hajók fedélzetén fagyasztanak és/vagy dolgoznak fel; mivel az ilyen termékeket fagyasztott vagy feldolgozott állapotban exportálják;
mivel az ilyen tevékenységek gazdasági körülményei a nem tagállamban végzett és a közösséginél jelentősen alacsonyabb termelési költségű tevékenységek gazdasági körülményeihez hasonlóak; mivel az ilyen körülmények között fagyasztott és/vagy feldolgozott termékekre nyújtott export-visszatérítés indokolatlan gazdasági előnyökhöz juttatja e termékeket;
mivel az e rendeletben előírt intézkedések összhangban vannak a Halászatitermék-piaci Irányítóbizottság véleményével,
ELFOGADTA EZT A RENDELETET:
1. cikk
Az export-visszatérítési rendszerben a Közösség területéről származó, de egy harmadik országban bejegyzett vagy nyilvántartott és egy harmadik ország lobogója alatt hajózó hajó fedélzetén fagyasztott és/vagy feldolgozott halászati termékek nem minősülnek a Közösség területéről származó termékeknek.
2. cikk
Ez a rendelet 1978. április 29-én lép hatályba.
A rendelet azon kivitelekre vonatkozik, amelyeknek exportvámkezelését ezen időponttal kezdődő hatállyal végezték el.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1978. április 6-án.